Mangaung-metro aangekla ná honde uitgesit moes wordFoto: DBV Vyf veiligheidshonde van die wetstoepassingsafdeling van die Mangaung-metro moes uitgesit word nadat die Bloemfonteinse Dierebeskermingsvereniging (DBV) op die honde beslag gelê het. Volgens Charmaine Engelbrecht, ŉ inspekteur by die Bloemfontein DBV, is daar op die honde beslag gelê nadat dit aan die lig gekom het dat hulle in gebreekte en geroeste hokke aangehou word. “Hierdie honde het ernstige spier- en skeletprobleme gehad aangesien hulle al jare gelede moes aftree. Die omstandighede waarin die honde aangehou is, was skokkend.” Foto: DBV Engelbrecht het gesê die honde kon nie lank staan nie weens hul heupprobleme en lang toonnaels wat hulle seergemaak het as hulle geloop of gestaan het. “Hulle het soveel pyn gehad. Hierdie honde het gebreekte vrot tande gehad en gesukkel om te eet. Dit was pynlik om te sien hoe hulle sukkel net om op te staan. Hulle het onnodig gely.” Die honde is ook nie geborsel nie en het nie behandeling vir vlooie of bosluise ontvang nie. Foto: DBV Die DBV het ŉ lasbrief bekom, die honde van die perseel verwyder en na ŉ veearts geneem vir behandeling. Volgens Engelbrecht het die veearts bevind die honde was in geen toestand om steeds werk te verrig nie. “Die arme honde was oud en swak en moes ongelukkig van kant gemaak word om hul lyding te beëindig.” Die DBV het ŉ klag van dieremishandeling by die polisie teen die Mangaung-metro se wetstoepassingsafdeling en bestuurder aanhangig gemaak.